eThekwini ontken werker steel koshulppakkies‘n Skermskoot uit die video op Twitter. Die eThekwini (Durban)-munisipaliteit ontken bewerings dat een van sy werknemers kosskenkings in die vloedgeteisterde KwaZulu-Natal gesteel het. ’n Video doen tans die rondte op sosiale media waarin ’n werknemer van die munisipaliteit daarvan beskuldig word dat sy ’n bakkievrag kospakkies – wat glo deur inwoners van die noorde van Durban onder reddingswerkers versprei is – gesteel het. “Is eThekwini besig om die hulppakkies te steel?” wil ’n woedende vrou by ’n munisipale werker weet. Dit wil in die video voorkom of die vrou die werker op heterdaad betrap het met gesteelde kosskenkings agterop ’n bakkie. Die bakkie word in die video deur ’n vragmotor van die polisie en ’n vragmotor van die munisipaliteit begelei. “Hulle het gekom en vragte vol hulppakkies gelaai,” beweer die vrou dan in die video. “Ek het letterlik my kar voor hulle parkeer om te verhoed dat hulle wegry.” “Die bestuurder het nie gesteel nie,” het die metro egter Maandagaand in ’n verklaring bevestig. “Sy is een van ons werknemers in die Gemeenskapsdeelname‑eenheid en is aangewys om skenkings aan een van die townships te lewer.” Die kosskenkings is glo by ’n sentrale verspreidingspunt opgelaai waar die munisipaliteit hand bysit om dit na vloedgeteisterde gebiede te versprei. ‘n Skermskoot uit die video op Twitter. “Ons kan ook berigte bevestig dat sommige inwoners daarop aandring dat geskenkte goedere by gebiede van hul keuse afgelewer word en dikwels word daardie gebiede nie die swaarste geraak nie. “Dit is jammer dat die betrokke werknemer se reputasie op hierdie wyse skade aangedoen is. Ons doen ’n beroep op die publiek om op te hou om vals nuus te skep en te versprei.” Die munisipaliteit het vroeër in ’n verklaring gesê munisipale werkers het oor die Paasnaweek bont gestaan om te sorg dat watertenks by die geraakte gebiede uitkom. Pres. Cyril Ramaphosa het intussen ŉ nasionale ramptoestand aangekondig in ŉ poging om doeltreffend te kan reageer op die humanitêre en ekonomiese krisis wat deur die oorstromings in KwaZulu-Natal veroorsaak is. Die eThekwini-munisipaliteit sê sy water-en-sanitasiespanne werk 24 uur per dag aan herstelwerk en verskeie gebiede is reeds van water voorsien. In die binne- westelike streek is watertoevoer na die meeste dele van Reservoir Hills, Pinetown, New Germany, Westville‑Noord en Westville‑Sentraal herstel. In die suide is toevoer in uMlazi C-Seksie, KwaMakhutha en Lovu C-afdeling herstel. Herstelwerk is ook tans in Shallcross, Impola, Leligwababa, KwaDabeka, Clermont, KwaNdengezi, La Mercy, Glen Anil, uMhlanga Rocks‑weg, Virginia en Amaoti aan die gang om watertoevoer in dié gebiede te herstel. “Uitgebreide herstelwerk aan infrastruktuur is in die uMdloti-gebied nodig.”